Melodi Grand Prix 1991

Melodi Grand Prix 1991 skulle vært den 31. utgaven av Melodi Grand Prix, Norges uttaking til Eurovision Song Contest. Finalen var planlagt til lørdag 16. mars, men NRK avlyste konkurransen måneden før. Årsaken var at juryen mente at ingen av de 140 innsendte sangene var gode nok. Dette var første gang siden 1970 at det ikke ble holdt en Melodi Grand Prix-finale. I stedet håndplukket NRK gruppa Just 4 Fun og låten «Mrs. Thompson» til å representere Norge i Eurovision Song Contest 1991 i Italias hovedstad Roma. Sangen ble nummer 17 av 22 deltakere med 14 poeng, hvorav 6 kom fra Island, hjemlandet til Eiríkur Hauksson, en av Just 4 Funs fire medlemmer. 

 Bakgrunn 
Søndag 17. februar kunngjorde NRK at de avlyste Melodi Grand Prix 1991 som var planlagt til 16. mars. Juryformann Pål Veiglum begrunnet avgjørelsen med «lav kvalitet og manglende originalitet» blant de 140 innsendte bidragene: «De siste tre årene har kvaliteten på Grand Prix-bidragene sunket jevnt. Nå var tiden moden for å gripe inn», sa Veiglum til Aftenposten. Daværende TV-underholdningssjef, Totto Osvold, avviste at avlysningen var en dramatisk avgjørelse: «Nei, jeg synes ikke det. Dette er rett og slett et forsøk på å komme skikkelig på talefot med det norske musikkmiljøet», sa Osvold. 

Avgjørelsen skapte harme blant de avviste låtskriverne, og blant tidligere deltakere og låtskrivere som Arne Bendiksen og Philip A. Kruse. Tross krisemøter og iherdige forsøk fra musikkbransjen sto NRK fast på avgjørelsen om å avlyse finalen. Et av de refuserte bidragene var Torhild Nigars «I evighet». Denne sangen vant Melodi Grand Prix fem år senere og sikret Norge en andreplass i Eurovision Song Contest 1996.

 Norges bidrag 
Som en motreaksjon stablet TV3 og Robert Aschberg raskt en alternativ Melodi Grand Prix-finale på beina. De inviterte flere av de refuserte bidragene og sendte finalen lørdag 23. februar – bare dager etter at NRK kunngjorde avlysningen. Vinneren ble oslojenta Heidi Halvorsen med låten «Et liv». De andre deltakerne var Nick Borgen, Mari Maurstad, Anita Bogen, Kristin Svendsen, Kitty Bumbulucz og Harald Tønsager. NRK avviste imidlertid TV3-vinneren, siden kanalen ikke var medlem av EBU, noe som er et krav for å kunne delta i Eurovision Song Contest. I stedet ble det norske bidraget «Mrs. Thompson» laget på bestilling fra NRK.

Som plaster på såret for den avlyste finalen sendte NRK i stedet tv-showet Bare for gøy!. Denne programtittelen er en norsk oversettelse av navnet på gruppa som var utvalgt til å delta for Norge i Eurovision Song Contest. Programmet ble ledet av Jahn Teigen og sendt fra NRK Marienlyst samme kveld som finalen egentlig skulle ha vært sendt. Norges bidrag ble avslørt under sendingen. Nora Brockstedt og Anita Thallaug framførte  vinnerbridagene fra henholdsvis 1961 og 1963, mens Jan Høiland og Odd Børre framførte sine annenplasser fra 1962 og 1968. Flere tidligere Melodi Grand Prix-artister som Inger Lise Rypdal, Jørn Hoel, Anita Skorgan og Tor Endresen framførte andre sanger. Publikum stemte også frem tidenes MGP-vinner ut av seks finalister der rekkefølgen ble som følgende: 1. La det swinge, 2. For vår jord, 3. Adieu, 4. Voi-voi, 5 Mil etter mil og 6. Lykken er.

 Referanser 

Kategori:Melodi Grand Prix
Kategori:Hendelser i 1991
Kategori:Musikk i 1991
Kategori:Avlyste musikkbegivenheter